b"\n_START_ARTICLE_\nNarsinghgarh\n_START_SECTION_\nHist\xc3\xb2ria\n_START_PARAGRAPH_\nEl sobir\xc3\xa0, igual que el de Rajgarh, era descendent de Dudaji, germ\xc3\xa0 petit de Udaji de Rajgarh, que fou ministre del seu germ\xc3\xa0; el 1661 Rawat Mohan Singh va assolir la successi\xc3\xb3 de Rajgarh sent menor d'edat i l'estat fou administrat pel seu cos\xc3\xad Diwan Ajab Singh de la branca de Dudawat, que fou succe\xc3\xaft pel seu fill Paras Ram (una altra refer\xc3\xa8ncia el fa fill de Chhatar Singh d'Umatwara). Aquesta situaci\xc3\xb3 va portar a conflictes entre el diwan i el rawat i el 1668 va esclatar la crisi que va portar a la divisi\xc3\xb3 de l'estat entre les dues branques; la partici\xc3\xb3 no va ser definitiva i els territoris no foren delimitats i un indivis sobre cada poble va existir de fet, per\xc3\xb2 el 1681 els l\xc3\xadmits foren definits i Paras Ram, al rebre la seva part, va abandonar la seva resid\xc3\xa8ncia que fins aleshores era a Patan i va fundar Narsinghgarh on es va establir, i que va rebre el nom de Shri Narsingh Bhagwan, la seva de\xc3\xaftat tutelar. _NEWLINE_Al segle\xc2\xa0XVIII l'estat va caure en poder dels marathes i va haver de fer un acord amb els Holkar i pagar un tribut anal de 85.,000 r\xc3\xbapies (tribut anomenat Salim Shahi). El 1818 quan els brit\xc3\xa0nics van organitzar Malwa sota Sir John Malcolm, es va arribar a un acord entre el governant de Narsinghgarh i els rages d'Indore, Dewas i Gwalior, garantint el pagament regular de la quantitat deguda als Holkar (Indore), 1200 r\xc3\xbapiues com tanka a Sindhia (Gwalior) i 5.102 r\xc3\xbapies a Dewas per arranjar certes reclamacions sobre les parganes de Shujalpur i Sarangpur. El 1819 Diwan Subhag Singh va ser declarat incapa\xc3\xa7 per malaltia, i l'administraci\xc3\xb3 fou traspassada al seu fill Chain Singh, que va tenir difer\xc3\xa8ncies amb l'oficial pol\xc3\xadtic i va atacar a les forces brit\xc3\xa0niques a Sehore prop de Bhopal (ciutat), morint a la lluita (1824). Subhag Singh, que s'havia recuperat, va ser restaurat i el va succeir Hanwant Singh, que el 1872 va rebre el t\xc3\xadtol hereditari de raja i salutaci\xc3\xb3 d'onze canonades._NEWLINE_A la seva mort el 1873, els Holkar van demanar el pagament de la nazarana (drets de successi\xc3\xb3) al seu successor Pratap Singh per\xc3\xb2 el govern brit\xc3\xa0nic va rebutjar aquesta petici\xc3\xb3. El 1880 Pratap Singh va abolir els drets per pas de sal rebent a canvi una quantitat de 618 r\xc3\xbapies; el 1884 va abolir totes les taxes de tr\xc3\xa0nsit excepte les d'opi, i va donar 58.000 r\xc3\xbapies per construcci\xc3\xb3 d'una carretera de Biaore a Sehore. El va succeir el 1890 el seu oncle Mahtab Singh, que va morir jove i el va seguir Arjun Singh, escollit pels brit\xc3\xa0nics, de la branca de thakurs de Bhathkhera.\n_START_SECTION_\nBandera\n_START_PARAGRAPH_\nLa bandera de l'estat era vermella amb l'Hanuman (deu mono) blanc mirant al pal al centre; prop del pal un punyal indi daurat amb la punta cap dalt; i prop del vol un sabre tamb\xc3\xa9 daurat i amb la punta cap dalt."